OMUBAKA akiikirira Mukono North mu palamenti era nga ye minisita w’ebyabavubuka, Mw. Kibuule yatambye amagero bwe yatugambye nti abawala abambala obuteeteeyi obw’enkunamyo basaana kukwata ne bambikibwa ekkoligo ku mpaka!
Kati Kibuule babaka banne bamwefuukidde bamuvunaana gwa kuwagira bumenyi bwa mateeka obwa ‘Muliisa maanyi’ era baagala agobwe ne ku bwaminisita.
Wabula Kibuule si y’asoose okuwerennemba n’omusango ogw’okulerembuka n’ebigambo eby’okusiba abawala ekkoligo nga tebeesiimidde. Waakayita emyaka nga 55 bukya n’omugenzi Abu Kakyama Mayanja, naye eyali minisita w’e Mmengo ebyokusamwassamwa neby’okusiba abawala ekkoligo bwe byamuleetera emitawaana.
Abu baakimuteekako nti yasinziira Butambala n’akunga abasajja ab’eddiini ye bagwe ekiyiifuyiifu ku biwala ebikatoliki babyambike ekkoligo babitikke embuto babifiirize okusoma!
Musajjawattu yeegaanako nti eby’engeri eyo tabyogeranga. Kyokka gye yakomya okwegaana n’abalumiriza gye baakomyanga okusaba nti Abu agobwe ku bwaminisita kubanga yali yeeraze nga bw’ali omulabe ku bawala abakatoliki.
Ne madam Ticca Betty Nambooze Bakireke akiikirira ekibuga ky’e Mukono yagambye nti okuva Kibuule bwali mutuuze wa mu kitundu kye Nambooze ky’akiikirira, amukubye ensonyi okuba n’omuntu atessaamu kitiibwa, ayogera ebigambo ebiwagira obuzzi bw’emisango egy’okukwata abakazi, nti era Kibuule asaana kugobwa ku bwaminisita.
Kirabika abakazi abambala enkunamyo era abambala n’empale ezireka amakudde nga gaweneenera ku ngulu, Kibuule be bamusuddemu akambayaaya n’atuuka okwogera amafuukuule agamuleetedde emiroboli.
Sso nno Kibuule si y’asoose okwogera amafukuule ag’enkunamyo mu bakungu ba Museveni. Anti olulala yali Nsaba Buturo ng’akyali minisita w’ebyempisa z’abantu, eyasumattula eggambo nti abawala abambala enkunamyo bongedde obungi bw’obubenje bw’ebidduka ku nguudo, kubanga baddereeva batuuka n’okutomera ng’amaaso n’ebirowoozo babimalidde ku bawala abavuunyuula amanyuma kyenkana agali mu bbanga.
Wo ayi Mzee Zedde ng’alabye ennaku! Teebereza enkunamyo bwe zituuse okuntabulira abaana bange abali mu palamenti, nga Kibuule ayogera ebimulabisa ng’awagira ebikolwa bya bamuliisamaanyi, ate ye Nambooze akyawa ennyo obuzzi bw’emisango n’akontola era ne mwannyina n’amuvaamu agobwe ku bwaminisita!
Ab’enkunamyo bwe mutaddemu ne muwanvuya ku biteeteeyi ne Katonda atuuse okunyiiga abakube ebbalaayi ne kaabuuyi gwe mutambuliza kungulu abeefukutire mu mbugo. Oswii!
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn